Bosnia e Erzegovina

La Bosnia e Erzegovina (in bosniegh e croat Bosna i Hercegovina, in serb Босна и Херцеговина), di voeulte per sinedoche ciamada semplizement Bosnia, l'è on Stat de la Vuropa balcanega. L'è tacada a la Serbia a est, al Montnegher al mezdì e a la Croazzia a nord e ovest. Ol Stat l'è compognud de do region storeghe: la Bosnia a nord e l'Erzegovina a mezdì, politegament inscambi el ciapa dent do entitaa autonome: la Republega Serba e la Federazzion de Bosnia e Erzegovina. In dol nord-est de la Bosnia gh'è on toch de territori che'l partegn a toeuiduu i entitaa a l'istess temp: ol distret de Brčko. Ol Stat el gh'ha ona popolazzion de 3.531.159 abitancc.http://www.popis2013.ba/popis2013/doc/Popis2013prvoIzdanje.pdf  La capital e la citaa pussee grand a l'è Sarajevo, situada in de la banda centrala dol paes.

Ol Stat l'è governad de ona Presidenza compognuda de trii presidencc, vun per ogni grup etnegh de la Bosnia - i bosniegh, i croacc e i serb.http://www.predsjednistvobih.ba/ La comunità internazzional la nomina un Volt representant che 'l gh'ha vari poder.

 Geografia 
 Geografia fisega 
manzína|miniatura|Cartina fisega de la Bosnia e Erzegovina
Ol reliev de la Bosnia e Erzegovina l'è assee montuos - la cadena di Alp Dinareghe l'intraversa in diagonal ol territori e la fa de confin natural in tra la Bosnia e l'Erzegovina. In sul confin cont ol Montnegher, in de l'Erzegovina orientala, el se troeuva ol mont Maglić che con la so voltezza de 2.388 m s.n.m. l'è ol poncion pussee volt dol paes. In de la banda setentrionala de la Bosnia, arent a Bagnaluca e Tuzla, la se spantega la pianura de Posavina.

Ol paes el gh'ha domà 25 km de linia costera. Ol territori de la citaa dalmata de Neum el costituiss l'unegh sboch al mar de la Bosnia. 

Ol fium pussee long l'è Sava che'l forma on confin natural cont la S'ciavonia. Ol so bacin idrografegh el quata ol 76% dol territori bosniegh. La Drina la forma inscambi on confin natural con la Serbia. In su la Drina gh'è ol lagh pussee grand dol paes, ol lagh Perućac, de origen artificiala.

Ol clima de la Bosnia l'è continental cont i precipitazzion abondante.

 Geografia politega 
El paes l'è spartid in do entità: la Federazzion de Bosnia e Erzegovina e la Republega Serba, oltra a un distret che l'è formalment un condomini in tra i do entità ma in pratega l'è autonom, quell de Brčko.

La Federazzion l'è spartida a soa voeulta in des canton, menter la Republega Serba l'è spartida in set region: se i canton de la federazzion inn propi autonom, i region de la Republega Serba l'inn no.

El paes el gh'ha un'exclave in del territori de la Serbia, el villagg pisinin de Međurečje.

 Referimencc 

 Olter progecc